O‘zbek oshpazi Ruminiyadagi tanlovda oshni tovada tayyorladi

O‘zbekiston oshpazlar uyushmasi delegatsiyasi 2014-yil 13—17-mart kunlari Ruminiyaning poytaxti Buxarest shahrida o‘tkazilgan Jahon oshpazlik an’analari kongressida (WSCT) ishtirok etdi. Bu haqda O‘zA xabar berdi.

50 dan ortiq mamlakat o‘z milliy taomlari, qadriyat va urf-odatlarini namoyish etgan birinchi jahon oshpazlik an’analari kongressida o‘zbekistonlik pazandalarning ham ishtirok etgani ularning xalqaro maydonda erishgan dastlabki yutuqlaridandir. Kongress Jahon bosh oshpazlar hamjamiyati uyushmasi, Ruminiya Milliy sayyohlik tashkiloti va boshqa xalqaro tashkilotlar hamkorligida tashkil etilgan.
“Anhor.uz” nashrining xabar berishicha, Buxarestdagi tanlov vaqtida qiziq holat yuz bergan. Bosh oshpaz Nargiza Umarovaning ta’kidlashicha, tashkilotchilar jamoaga barcha kerakli anjomlarni yetkazib berishga so‘z bergan. Biroq osh tayyorlash uchun qozon topib bera olmagan. Shunga qaramay, oshpaz Abdulaziz Abdumavlonov palovni tovada tayyorlagan.
O‘zbekistonlik oshpazlar Black Box (“Qora quti”) tanlovida uchinchi o‘rinni egalladi. Ushbu tanlov shartlariga ko‘ra, ishtirokchilar hakamlar hay’ati tomonidan berilgan ma’lum bir mahsulotlardan istagan taomni tayyorlashi kerak edi. Natijada o‘zbekistonlik yosh oshpazlarning pazandalik mahorati yuqori baholandi. O‘zbekiston delegatsiyasi kongressdagi ishtiroki uchun medal va diplomlar bilan taqdirlandi.
— Bellashuvda jamoamiz palov, baliq taomlari, milliy shirinliklar — holvaytar va dimlangan behi tayyorladi, — deydi Jahon oshpazlik an’analari kongressi ishtirokchisi Sh. Alimova. — Boshqa mamlakatlardan kelgan ishtirokchilarning taomlarimizni zavq bilan tatib ko‘rganidan juda xursand bo‘ldik. Milliy taomlarga qo‘shiladigan barcha mahsulotlar o‘lkamizda yetishtirilgan meva-sabzavotlardan tayyorlangani ham muvaffaqiyatga erishishimizda yordam berdi.